VENDIM
Nr. 2, datë 10.1.2020

[bookmark: _GoBack]MBI FILLIMIN E PROCEDURËS PËR SHQYRTIMIN E APLIKIMIT TË FSHU SHA
PËR PËRCAKTIMIN E ÇMIMIT TË SHITJES ME PAKICË PËR KLIENTËT QË SHËRBEHEN NGA FURNIZUESI I SHËRBIMIT UNIVERSAL PËR VITIN 2020 DHE SHQYRTIMIN E APLIKIMIT TË OPERATORIT TË SISTEMIT TË SHPËRNDARJES SË ENERGJISË ELEKTRIKE PËR PËRCAKTIMIN E TARIFAVE, SIPAS NIVELIT TË TENSIONIT PËR VITIN 2020

Në mbështetje të nenit 16, të nenit 19, të nenit 20, germa “c”, të nenit 21 dhe të nenit 85, të ligjit nr. 43/2015, “Për sektorin e energjisë elektrike”, të ndryshuar; të VKM-së nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, miratuar me vendimin nr. 189, datë 23.11.2017, “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017; të nenit 15, të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE- s, nr. 96, datë 17.6.2016, Bordi i ERE-s, në mbledhjen e tij të datës 10.1.2020, mbasi shqyrtoi relacionet e Drejtorisë së Tarifave dhe të Çmimeve nr. 3/5 prot., datë 10.1.2020, në lidhje me shqyrtimin e aplikimit të FSHU sh.a., për çmimin e shitjes me pakicë për klientët që shërbehen nga Furnizuesi i Shërbimit Universal për vitin 2020 dhe nr. 3/5 prot., datë 9.1.2020, në lidhje me shqyrtimin e aplikimit të OSSH sh.a., për përcaktimin e tarifave të shërbimit të shpërndarjes së energjisë elektrike për vitin 2020,
konstatoi:
- Në lidhje me aplikimin e FSHU sh.a. për përcaktimin e çmimit të shitjes me pakicë për klientët që shërbehen nga furnizuesi i shërbimit universal për vitin 2020:
- Bazuar në nenin 19, të ligjit nr. 43/2015, “Për sektorin e energjisë elektrike”, të ndryshuar, ERE është institucioni përgjegjës për miratimin e tarifave për veprimtaritë e licencuara për të cilat është vendosur detyrimi i shërbimit publik.
- Me shkresën nr. prot. 3, datë 6.1.2020, FSHU sh.a. ka paraqitur aplikimin për çmimin e shitjes së energjisë elektrike me pakicë për vitin 2020, për klientët që furnizohen nga furnizuesi i shërbimit universal (FSHU sh.a.). 
- Në aplikim sqarohet se FSHU sh.a. fillon operimin si një shoqëri e pavarur prej datës 1.1.2020, bazuar në detyrimet e përshkruara në licencën e furnizimit dhe atë të Shërbimit Universal, për të cilat ERE, me vendimet nr. 98, datë 17.6.2016 dhe nr. 112, datë 8.7.2016, vendosi miratimin e licencës së veprimtarisë së furnizimit të energjisë elektrike dhe përcaktoi FSHU-në për detyrimin e shërbimit universal, në zbatim të ligjit nr. 43/2015, “Për sektorin e energjisë elektrike”, të ndryshuar dhe VKM-në nr. 244, datë 30.3.2015, të ndryshuar. 
- Sasia e energjisë elektrike e parashikuar për t’u furnizuar klientëve të cilët shërbehen nga Furnizuesi Universal për vitin 2020 parashikohet të jetë 5,090 gwh. Përllogaritja e kërkesës për energji është bazuar në strukturën aktuale dhe parashikimin për vitin në vazhdim, por që në varësi të ndryshimeve të kërkesës së klientëve tariforë mund të jetë, gjithashtu, objekt i kompensimeve për diferenca në periudha të tjera.
- Energjia elektrike e parashikuar, për furnizimin e klientëve tariforë që shërbehen nga FSHU-ja, do të mbulohet nga energjia elektrike e prodhuar nga shoqëria KESH sh.a. dhe diferenca e mbetur do të plotësohet nga sasia e energjisë elektrike të mbetur nga prodhimi i HEC-ve private pas plotësimit të sasisë së humbjeve në rrjet nga OSSH-ja dhe sasia e energjisë elektrike të blerë në tregun e lirë.
- Shoqëria deklaron se çmimet për vitin 2020, me të cilat KESH-i, HEC-et private dhe OST-ja i shesin energji elektrike dhe shërbimin e transmetimit shoqërisë FSHU-së janë supozuar në 1.5 lekë/kwh për energjinë e blerë nga KESH, 8.46 lekë/kwh nga HEC-et private dhe 0.75 lekë/kwh për shërbimin e transmetimit nga OST-ja. Sipas shoqërisë, çmimi i energjisë elektrike të parashikuar për t’u blerë në tregun e lirë, gjatë vitit 2020, është përllogaritur bazuar në monitorimit e tregut të lirë për vitin 2019 dhe mund të ndryshojë duke u llogaritur si kompensim në vitet e ardhshme të përllogaritjes së çmimit të shitjes së energjisë me pakicë të energjisë elektrike.
- Për vitin 2019, shoqëria deklaron se kostoja mesatare e energjisë elektrike të blerë për klientët që shërbehen nga FSHU-ja rezulton të jetë afërsisht 5 lekë/kwh, nga ajo prej 4.13 lekësh/kwh e planifikuar, me një efekt prej rreth 5.6 miliardë lekësh më shumë, si rrjedhojë e mosrealizimit të furnizimit të parashikuar nga KESH, për shkak të situatës jo të favorshme hidrologjike.
- Shoqëria ka paraqitur në formë sintetike shpenzimet operative të parashikuara për vitin 2020 të llogaritura sipas koeficientëve, bazuar në një studim mbi ndarjen e shoqërisë OSHEE në shoqëritë OSSH dhe FSHU, duke u mbështetur në të dhënat historike dhe realizimin e tyre për periudhën 2016–2019, buxhetimin e shpenzimeve operative për vitin 2020, si dhe realizimin e të ardhurave të kërkuara për vitet 2015–2019 dhe ato të parashikuara për vitin 2020.
- Shoqëria deklaron se amortizimi i aseteve për vitin 2020 është llogaritur në nivelin 10% mbi amortizimin e aseteve shtesë për vitin 2019. 
- Shoqëria duhet të paraqesë llogaritjet e amortizimit të akumuluar për periudhën 2015–2019, për asetet dhe shtesat sipas viteve të cilat i përkasin shoqërisë FSHU sh.a., krahas aseteve fikse të cilat do të transferohen nga shoqëria “mëmë” dhe do t’i shërbejnë shoqërisë FSHU sh.a. për ushtrimin e aktivitetit të licencuar.
- Shoqëria deklaron se marzhi i fitimit i llogaritur nga FSHU-ja rezulton në nivelin 3%, i cili është llogaritur mbi kostot për blerjen e energjisë. Theksojmë, që sipas “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, përcaktohet se marzhi i fitimit do të jetë një përqindje fikse, e cila nuk do të jetë më shumë se 3% mbi koston e blerjes së energjisë.
- Kostoja e lejuar e kapitalit të punës është llogaritur në vlerën 222 milionë lekë, bazuar në përcaktimet e metodologjisë së lartpërmendur.
- Kompensimi për borxhin e keq është llogaritur në masën 5%, bazuar në përcaktimet e VKM-në nr. 253, datë 24.4.2019, “Për miratimin e planit të konsolidimit financiar të sektorit publik elektroenergjetik”. 
- Shoqëria FSHU sh.a. duhet të paraqesë analizat mbi llogaritjet e saj për shpenzimet operative, shpenzimet e amortizimit dhe marzhin e fitimit për secilën kategori të klientëve, duke përfshirë klientët të cilët janë të lidhur në TM, por me matje në TU dhe klientët e kategorizuar si objekte kulti, bazuar në përqindjet e sasive të energjisë elektrike të parashikuara për vitin 2020 për çdo kategori, sipas përcaktimeve të nenit 7, të “Metodologjisë së Përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”.
- Shoqëria ka paraqitur të ardhurat e kërkuara dhe të gjithë komponentët e saj për periudhën 2015–2020. 
- Shoqëria ka marrë parasysh zhvillimet pozitive të ekonomisë shqiptare në mosllogaritjen e ndonjë faktori jopozitiv në provigjonime të mundshme për efekt të raporteve të paqëndrueshme inflative të ekonomisë.
- Për sa u përket të dhënave të paqarta apo saktësimeve të nevojshme në këtë aplikim, do t’i  kërkohet shoqërisë informacion dhe plotësimi i aplikimit, në përputhje me parashikimet e legjislacionit në fuqi.
- Në përfundim, shoqëria ka paraqitur totalin e të ardhurave të kërkuara për vitin 2020, në vlerën 57.054 miliardë lekë, për sasinë e energjisë elektrike të parashikuar për t’u shitur te klientët që shërbehen nga FSHU-ja prej 5,090 gwh, duke rezultuar në një tarifë mesatare të shitjes së energjisë elektrike 11.21 lekë/kwh për vitin 2020 dhe duke propozuar që çmimi mesatar i shitjes së energjisë elektrike, si dhe çmimet e detajuara sipas vendimit të ERE-s nr. 148, datë 26.12.2014 të mos ndryshojnë.
- Në lidhje me aplikimin e Operatorit të Sistemit të Shpërndarjes së Energjisë Elektrike për përcaktimin e tarifave sipas nivelit të tensionit për vitin 2020:
- Bazuar në nenin 19, të ligjit nr. 43/2015, “Për sektorin e energjisë elektrike”, të ndryshuar, ERE është institucioni përgjegjës për miratimin dhe publikimin, në përputhje me parimin e transparencës dhe duke marrë në konsideratë koston e shërbimit të ofruar e tarifave të shërbimit të shpërndarjes së energjisë elektrike.
 - Me shkresën nr. 25971 prot., datë 30.12.2019, protokolluar me tonën me nr. 4 prot., datë 6.1.2020, shoqëria OSHEE sh.a., në rolin e shoqërisë mëmë, ka paraqitur aplikimin për tarifat e Operatorit të Sistemit të Shpërndarjes për vitin 2020. 
- Në aplikim sqarohet, se OSSH sh.a. fillon operimin si një shoqëri e pavarur prej datës 1.1.2020. 
- Nga analiza e aplikimit vërehet se plotëson, kryesisht, kërkesat e parashikuara në “Rregulloren e organizimit, funksionimit dhe procedurave të ERE-s”, miratuar me vendimin e Bordit të ERE- s nr. 96, datë 17.6.2016.
- Shoqëria deklaron, se në përllogaritjen e tarifës ka marrë parasysh gjendjen e vështirë financiare që po kalon shoqëria, për shkak të rritjes së shpenzimeve për sigurimin e energjisë elektrike nga tregu i lirë, si rrjedhojë e mosrealizimit të furnizimit nga KESH, për shkak të situatës jo të favorshme hidrologjike. Theksojmë se ky deklarim i shoqërisë i përket aktivitetit të shoqërisë FSHU sh.a., e cila siguron nga KESH sasinë e nevojshme të energjisë elektrike për përmbushjen e detyrimit të shërbimit publik.
- Shoqëria deklaron se kërkesa për energji elektrike për vitin 2020 parashikohet të jetë në sasinë prej 5,196 gwh, e cila përbëhet nga sasia prej 5091 gwh e parashikuar për t’u shpërndarë FSHU sh.a. dhe sasia prej 105 gwh, e cila do t’u shpërndahet klientëve të tjerë në treg të liberalizuar.
- Shoqëria OSSH ka paraqitur në formë sintetike shpenzimet operative të parashikuara për vitin 2020, të cilat janë përllogaritur bazuar në një studim mbi ndarjen e shoqërisë OSHEE në shoqëritë OSSH dhe FSHU, si dhe duke u mbështetur në të dhënat historike për realizimin e tyre për periudhën 2016–2019 dhe buxhetimin e shpenzimeve operative për vitin 2020.
- Shoqëria deklaron se përllogaritja e kërkesës për energji për mbulimin e humbjeve është bazuar në parashikimin për vitin në vazhdim, por që në varësi të ndryshimeve në treg mund të jetë, gjithashtu, objekt i kompensimeve për diferenca në periudha të tjera. Sasia e energjisë elektrike të injektuar në sistemin e shpërndarjes për vitin 2020 parashikohet të jete 6,495 gwh, ku sasia e energjisë elektrike të shpërndarë parashikohet të jetë 5,196 gwh, kurse humbjet e energjisë elektrike në rrjetin e shpërndarjes janë vlerësuar nga shoqëria në sasinë 1,299 gwh, duke parashikuar që niveli i humbjeve të sasi e cila përbën 20%. 
- Shoqëria sqaron se energjia elektrike për humbjet në rrjet mbulohet nga prodhimi i HEC-eve private dhe nga prodhuesit nga burime të rinovueshme, ndërsa në rastet kur sasia e prodhuar nga ato është më e vogël se sasia e humbjeve në rrjet, diferenca do të blihet në tregun e lirë.
- Çmimet me të cilat HEC-et private, prodhuesit nga burime të rinovueshme dhe OST do t’i shesin shoqërisë OSSH sh.a. energjinë elektrike dhe shërbimin e transmetimit, janë supozuar 8.46 lekë/kwh për energjinë e blerë nga HEC-et private, 12.46 lekë/kwh për energjinë e blerë nga burime të rinovueshme dhe në 0.75 lekë/kwh për shërbimin e transmetimit nga OST-ja. 
Lidhur me sa më sipër, theksojmë se shpenzimet për blerjen e energjisë elektrike për mbulimin e humbjeve në rrjetin e shpërndarjes, të llogaritura me çmimin mesatar të ponderuar prej 8.5 lekë/kwh, duhet të rishikohen në funksion të çmimeve të miratuara nga ERE për prodhuesit ekzistues me përparësi dhe prodhuesit e rinj të energjisë elektrike për vitin 2020.
- Shoqëria ka pasqyruar bazën e rregulluar të aseteve (RAB), duke evidentuar vlerën bruto të tyre, si dhe amortizimin total të akumuluar për periudhën 2015–2019. 
- Shoqëria duhet të paraqesë bazën e rregulluar të aseteve (RAB), duke evidentuar shtesat e aseteve të kapitalizuara në formë analitike, të cilat i përkasin shoqërisë OSSH sh.a., llogaritjet e amortizimit të akumuluar për periudhën 2015–2019, si dhe parashikimet për vitin 2020. 
- Shoqëria ka propozuar që kostoja mesatare e ponderuar e kapitalit (WACC) të jetë 8.03%, sipas arsyetimeve të paraqitura në aplikim. 
- Shoqëria ka marrë parasysh zhvillimet pozitive të ekonomisë shqiptare në mosllogaritjen e ndonjë faktori jopozitiv në provigjonime të mundshme, për efekt të raporteve të paqëndrueshme inflative të ekonomisë.
- Në përllogaritjen e të ardhurave të kërkuara, shoqëria kërkon vlerën prej 12.4 miliardë lekë si të ardhur të parealizuar nga aplikimi i tarifave aktuale, për periudhën 2015–2019, dhe propozon që për kompensimin e kësaj humbjeje financiare, të shkaktuar kryesisht nga aktiviteti i shërbimit të shpërndarjes, të aplikohet si korrigjim në tarifën e shpërndarjes së energjisë elektrike, vlera prej 3 miliardë lekësh/vit për 4 vjetët e ardhshëm. 
- Shoqëria deklaron se në kushtet e mungesës së informacionit të detajuar për të llogaritur saktësisht, tarifat për nivel tensioni, sikurse është përmendur edhe në aplikim, për përllogaritjen e tarifave sipas nivelit të tensionit për vitin 2020, është bazuar në:
- kërkesën për të ardhura të vitit 2020 të llogaritur për Operatorin e Sistemit të Shpërndarjes;
- koeficientët e shpërndarjes së shpenzimeve (alokimit) që marrin parasysh sasinë e energjisë së shitur, sipas strukturës së shitjes, strukturën e aseteve sipas nivelit të tensionit dhe humbjet teknike të energjisë elektrike sipas nivelit të tensionit.
- Për sa u përket të dhënave të paqarta apo saktësimeve të nevojshme në këtë aplikim, do t’i kërkohet shoqërisë informacion shtesë dhe plotësimi i aplikimit përgjatë procesit të shqyrtimit të aplikimit, në përputhje me parashikimet e legjislacionit në fuqi.
- Në përfundim, shoqëria ka paraqitur totalin e të ardhurave të kërkuara për vitin 2020 në vlerën 30.994 miliardë lekë, për sasinë e energjisë elektrike të parashikuar për t’u livruar në rrjetin e shpërndarjes prej 5,196 gwh, duke rezultuar në një tarifë mesatare shpërndarjeje prej 5.97 lekësh/kwh nga tarifa prej 4.79 lekësh/kwh në fuqi, me propozimin për miratimin e tarifave, sipas nivelit të tensionit për vitin 2020, si më poshtë vijon:
a) tarifa e shpërndarjes së energjisë elektrike në tension 35 kV–3.32 lekë/kwh nga tarifa prej 1.5 lekësh/kwh në fuqi;
b) tarifa e shpërndarjes së energjisë elektrike në tension 20-6 kV–4.32 lekë/kwh nga tarifa prej 3.9 lekësh/kwh në fuqi;
c) tarifa e shpërndarjes së energjisë elektrike në tension 0.4 kV–6.35 lekë/kwh.
Për gjithë sa më sipër, Bordi i ERE-s

VENDOSI:

1. Fillimin e procedurës për shqyrtimin e aplikimit të FSHU sh.a., për përcaktimin e çmimit të shitjes me pakicë për klientët që shërbehen nga furnizuesi i shërbimit universal për vitin 2020.

2. Fillimin e procedurës për shqyrtimin e aplikimit të shoqërisë OSSH sh.a. për përcaktimin e tarifave, sipas nivelit të tensionit për vitin 2020, si më poshtë:
a) tarifa e shpërndarjes së energjisë elektrike në tension 35 kV–3.32 lekë/kwh; 
b) tarifa e shpërndarjes së energjisë elektrike në tension 20-6 kV–4.32 lekë/kwh; 
c) tarifa e shpërndarjes së energjisë elektrike në tension 0.4 kV–6.35 lekë/kwh.
3. Drejtoria e Tarifave dhe e Çmimeve të njoftojë palët e interesit për vendimin e Bordit 
të ERE-s.
Ky vendim hyn në fuqi menjëherë 
Ky vendim botohet në Fletoren Zyrtare.
Për këtë vendim mund të kërkohet rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

